[{"text_idx": "#000001", "text": "La Ministerio pri kulturo kaj medioj akceptis la projekton de ciferecigo de gazetoj"}, {"text_idx": "#000002", "text": "Ministerio pri kulturo kaj medioj de Respubliko Kroatio akceptis la projekton \u201eCiferecigo de la gazetoj Konkordo kaj La Suda Stelo\u201d, kiun por la konkurso lanc\u0302ita jarkomence kandidatigis Dokumenta Esperanto-Centro el \u0110ur\u0111evac. Por kovri la antau\u0306viditan koston de 10.250 kunaoj, la Ministerio aprobis la sumon de 5.000 kunaoj, dum la ceteron aprobis Esperantic Studies Foundation (ESF) el Usono. La ciferecigon de entute c\u0302irkau\u0306 4200 pag\u0302oj de la gazetoj \u201eKonkordo\u201d (1924-1928) kaj \u201eLa Suda Stelo\u201d (1932-1973) faros specialigita firmao \u201ePoint\u201d s.l.r. el Varaz\u030cdin, kun kiu DEC en julio subskribis respektivan kontrakton. La limdato por fini la projekton estas la 15-a de decembro (Zamenhofa tago) 2022. C\u0302iuj ciferecigitaj materialoj estos libere uzeblaj de esperantista kaj neesperantista publikoj en PDF- kaj OCR-formatoj."}, {"text_idx": "#000003", "text": "En neoficiala vizito al Dokumenta Esperanto-Centro la 13-an kaj 14-an de julio 2022 estis Vladimir Dujnic\u0301 el Hrvatska Kostajnica, unu el la vicprezidantoj de Kroata Esperanto-Ligo el Zagrebo. En la dumvizitaj interparoloj Vladimir Dujnic\u0301 informig\u0302is pri la labormaniero de Dokumenta Esperanto-Centro kaj pri diversaj realigataj projektoj. Oni interparolis ankau\u0306 pri partopreno de Dokumenta Esperanto-Centro en la esploroj pri Antonija Jozic\u030cic\u0301, instruistino kiu estis pioniro de Esperanto en Hrvatska Kostajnica kaj pri porokazaj programoj dedic\u0302otaj al s\u0302ia laboro kaj organizotaj dum la kuranta jaro."}, {"text_idx": "#000004", "text": "La prezidanto de Dokumenta Esperanto-Centro estas samtempe gimnazia profesoro kaj la c\u0302efa redaktoro de la gimnazia gazeto \u201eZamisli!\u201d (Imagu!). Temas pri gazeto por literaturo kaj kulturo de nunaj kaj eksaj lernantoj kaj instruistoj de la Gimnazio d-ro Ivan Kranjc\u030cev en \u0110ur\u0111evac, kiu aperas unufoje dum c\u0302iu lerneja jaro. En la numero 2, aperinta en 2022, ec\u0302 ses pag\u0302oj estas dedic\u0302itaj al Esperanto. Sub la titolo \u201eTradukoj el la internacia lingvo Esperanto\u201d aperis mallonga enkonduko kaj tri rakontoj de la bulgara Esperanto-verkisto Julian Modest. La rakontojn el Esperanto tradukis Zdravko Seles\u030c. \u201eDu biletoj por teatro\u201d kaj \u201eRapida negoco\u201d estas publikigitaj en la norma kroata lingvo, dum la rakonto \u201eRapida negoco\u201d aperis ankau\u0306 kiel unu el malmultaj tradukoj el Esperanto en la kajkavan dialekton de \u0110ur\u0111evac. Menciindas, ke inter la redakcianoj trovig\u0302as ankorau\u0306 unu esperantistino kaj membro de DEC \u2212 Mihaela Cik, literatur-historiisto kaj komparisto. La dua numero de la gazeto els\u0302uteblas c\u0302e: "}, {"text_idx": "#000006", "text": "Se vi deziras, vi povas donaci financojn, kiuj helpos al ni en nia laboro kaj realigo de celoj."}]